FODISZ SAJTÓKÖZLEMÉNY

**Díjak, elismerések a fogyatékosok sportvilágában - FODISZ DÍJAK 2020**

A **Fogyatékosok Országos Diák-, Verseny- és Szabadidősport** **Szövetsége** (FODISZ) minden év szeptember második felében szokta megrendezni díjátadóval egybekötött, központi Tanévnyitó ünnepségét Budapesten, a Magyar Sport Házában. A FODISZ vezetősége úgy döntött, hogy járványügyi, egészségvédelmi okokból a több száz fős eseményt idén nem rendezi meg, azonban az elmúlt tanév legkiválóbb, legjobb sportteljesítményt nyújtó fogyatékos diákjait és felkészítő tanáraikat, valamint Fogyatékosok Diáksportjáért Díj formájában a sajátos nevelésű diákok sportoltatásáért oly sokat tevő kiváló szakembereket mindenképpen szeretné elismerni.

A FODISZ megyei tagszervezetei és partnerszervezetek által megtett javaslatok alapján, így a szövetség **30 diákot és 26 felkészítő tanárt díjazott** digitális oklevéllel és - a DECATHLON Magyarország támogatásának köszönhetően - sporteszköz-utalvánnyal, elismerve az elmúlt tanévben nyújtott kiváló sportteljesítményeiket. A díjazott diákok között tanulásban, értelmükben akadályozott tanulók, valamint hallás-, látás-, mozgássérült, illetve szervátültetett gyermekek egyaránt voltak. A FODISZ köszönetét fejezte ki a diákok felkészítő tanárainak, nevelőinek is, hogy - ebben a mindenki számára még inkább kihívásokat jelentő időszakban is - lelkiismeretesen és sikeresen segítették diákjaikat a legjobb sporteredmények elérésében a 2019/2020-as tanévben. (A díjazott diákok és felkészítő tanáraik névsora a [www.fodisz.hu](http://www.fodisz.hu) honlapon érhető el.)

A FODISZ elnöksége 2014 óta adja át minden évben a **Fogyatékosok Diáksportjáért Díjakat** -arany, ezüst és bronz kategóriában - azoknak a kiemelkedő sportszakembereknek, pedagógusoknak, akik igazán sokat tettek a fogyatékossággal élő gyermekek sportolásért.

A kategóriánként két-két díjazottról idén is döntött elnökségi ülésén a szervezet vezetősége, így 2020-ban is hat kiváló sportszakember kaphatja meg a kitüntetést, áldozatos, a fogyatékosok diáksportjáért tett kiemelkedő, példaértékű munkájuk elismeréseként.

**A FODISZ Fogyatékosok Diáksportjáért Díj 2020 díjazottjai**

Arany kategória díjazottjai:

**Dechertné Bartos Adél**, szomatopedagógus – Mozgásjavító EGYMI, Mozgásjavító DSE

**Iski Zsolt**, testnevelő tanár – Gödöllői Montágh Imre Általános Iskola, Szakiskola és Készségfejlesztő Iskola

Ezüst kategória díjazottjai:

**Nikov Fórián Erika**, pedagógus - Szentesi Rigó Alajos Általános Iskola

**Ruskó Sándor**, gyógypedagógus - Kinkunmajsai Móra Ferenc EGYMI

Bronz kategória díjazottjai:

**Balogh Viktória**, testnevelő tanár - Nyírbátori Éltes Mátyás Általános Iskola EGYMI

**Borbás László**, gyógypedagógus, tanító, óvodapedagógus – Tolna Megyei EGYMI, Óvoda és Általános Iskola

A FODISZ a díjazottak részére az elnöki gratuláló levél mellett eljuttatta az elismerő díszokleveleket, a kitüntetéssel járó emlékplakettek személyes átadására pedig – amint a járványügyi helyzet ezt megengedi – egy későbbi, ünnepélyes formában kerül sor.

A FODISZ szívből gratulál a díjazottaknak az elismerésekhez, a továbbiakban is sikerekben és eredményekben gazdag sportolást, munkát kívánva!

A szövetség köszönetét fejezi ki a DECATHLON Magyarországnak a díjazáshoz nyújtott támogatásért.

*Teljes képes híranyag, a diák díjazottak és felkészítő tanáraik névsora, valamint a FODISZ Fogyatékosok Diáksportjáért Díj kitüntetettjeinek fényképpel illusztrált bemutatása az alábbi linken érhető el:*

[*https://fodisz.hu/hirek/FODISZ\_dijak\_elismeresek\_a\_fogyatekosok\_sportvilagaban.html*](https://fodisz.hu/hirek/FODISZ_dijak_elismeresek_a_fogyatekosok_sportvilagaban.html)

**Sajtókapcsolat:**

Koós-Lukács Tímea, FODISZ kommunikációs igazgató

Tel.: 06-30/2211-612 · E-mail: kommunikacio@fodisz.hu